text: Firma får egen uddannelse
  24 august 2015 kl. 08.54
  Ønske om bedre uddannede speditører får Blue Water Shipping i Esbjerg til at starte firmaets egen uddannelse i samarbejde med Erhvervsakademi Sydvest
  Blue Water Shipping uddanner årligt 30 trainees. Ni ud af ti af dem fortsætter efter endt uddannelse i firmaet. De udgør dermed en grundlæggende del af de speditører, der skal stå for den videre udvikling af firmaet, skriver firmaet i en pressemeddelelse.
  - Der er stigende krav til, hvilke kompetencer en dygtig speditør skal besidde, og for at give vores kommende trainees de bedste forudsætninger har vi besluttet at etablere vores helt egen speditøruddannelse, der er skræddersyet til branchens fremtidige behov, siger Blue Water Shippings HR-chef Aase Bjerregaard.
  De første trainees starter 1. september i år, og den to-årigeuddannelse gennemføres i samarbejde med Erhvervsakademi Sydvest, som har det uddannelsesmæssige ansvar.
  